KIRJALLINEN KYSYMYS P-3913/00 esittäjä(t): María Sornosa Martínez (PSE) komissiolle. Legioonalaistaudin puhkeaminen Alcoyssa (Valencia, Espanja).



Virallinen lehti nro 235 E , 21/08/2001 s. 0034 - 0035



KIRJALLINEN KYSYMYS P-3913/00 esittäjä(t): María Sornosa Martínez (PSE) komissiolle (6. joulukuuta 2000) Aihe: Legioonalaistaudin puhkeaminen Alcoyssa (Valencia, Espanja) Alcoyssa on 14 kuukauden aikana todettu jo 133 legioonalaisbakteerin aiheuttamaa tartuntatapausta. Näyttää siltä, että bakteeri on päässyt pesiytymään väestön käyttöön tarkoitetun veden jakeluverkkoon. Valencian aluehallituksen ympäristöministeriön antamat tiedot osoittavat, että kymmenestä alueen juomaveden jakeluun tarkoitetusta säiliöstä kahdesta on löydetty legioonalaisbakteeria. Kun 30 asuntoa, joista 26:ssa oli todettu taudin tartuntatapaus, analysoitiin, löytyi suihkutiloista bakteeria noin 2030 prosentissa. Legioonalaistaudin puhjettua viime syyskuussa jo neljännen kerran kaikkiaan 67 kohdetta on analysoitu. Näistä 10 oli väestön käyttöön tarkoitetun juomaveden säiliöitä, joissa analyysin tulos oli kahdessa tapauksessa positiivinen. Lisäksi analysoitiin 27 muuta kohdetta vedenjakeluverkossa ja 8:ssa tapauksessa tulos oli positiivinen. Ihmisten käyttöön tarkoitetun veden laadusta annetun direktiivin 80/778/ETY(1) ja sitä täydentävän ja laajentavan direktiivin 98/83/EY(2) (jonka täytäntöönpanon määräaika meni umpeen äskettäin) säännösten mukaan - jäsenvaltioiden on varmistettava, että ihmisten käyttöön tarkoitettu vesi on terveellistä ja puhdasta eikä sisällä pieneliöitä tai loisia tai mitään aineita sellaisina määrinä tai pitoisuuksina, joista voi olla vaaraa ihmisten terveydelle, - on toteutettava asianmukaiset toimenpiteet, jotta voidaan vähentää tai poistaa vaara poiketa muuttujien arvoista, - veden laatua on seurattava säännöllisesti, - asianomaisille kuluttajille annetaan asianmukaisia tietoja ja ohjeita, - on päätettävä ihmisten käyttöön tarkoitetun veden jakelun keskeyttämisestä tai sen käytön rajoittamisesta, jos veden käyttö voi olla vaaraksi ihmisten terveydelle. Katsooko komissio, että Valencian viranomaiset, jotka ovat toimivaltaisia Alcoyssa puhjenneen legioonalaistaudin tapauksessa, eivät toimi direktiivin 98/83/EY velvoittamalla ripeydellä, ottaen huomioon, että kysymyksessä on jo neljäs kerta, kun tauti on puhjennut? Katsooko komissio, että väestö saa riittävää tietoa taudin terveysriskeistä sekä ehkäisevistä toimista, joihin on ryhdyttävä? Tietääkö komissio, onko laatua koskevat tarkastukset toteutettu direktiivien 80/778/ETY ja 98/83/EY sekä määritysmenetelmistä sekä näytteenotto- ja analysointitiheydestä annetun direktiivin 79/869/ETY(3) mukaisesti? (1) EYVL L 229, 30.8.1980, s. 11. (2) EYVL L 330, 5.12.1998, s. 32. (3) EYVL L 271, 29.10.1979, s. 44. Margot Wallströmin komission puolesta antama vastaus (1. helmikuuta 2001) Ihmisten käyttöön tarkoitetun veden laatua säännellään yhteisössä direktiivillä 80/778/ETY. Mainittu direktiivi korvataan direktiivillä 98/83/EY, joka oli saatettava osaksi kansallista lainsäädäntöä 25. joulukuuta 2000 mennessä ja joka on pantava täytäntöön 25. joulukuuta 2003 mennessä. Sekä alkuperäisessä että uudessa direktiivissä jäsenvaltiot velvoitetaan toteuttamaan kaikki tarvittavat toimenpiteet, jotta juomavesi on laadultaan sellaista, että sillä varmistetaan terveydensuojelun korkea taso. Juomaveden laadusta annetussa direktiivissä 80/778/ETY säädetään, että ihmisten käyttöön tarkoitetussa vedessä ei saa olla patogeenisia organismeja. Näihin kuuluu myös legionella-bakteeri. Jos siis Alcoyn alueen (Valencia, Espanja) kuluttajien käyttöön tarkoitetussa juomavedessä on ollut legionella-bakteeria viimeksi kuluneina kuukausina, tämä tarkoittaa direktiivin 80/778/ETY säännösten rikkomista. Asian tutkimiseksi komissio on tutustunut huolellisesti kaikkiin parlamentin jäsenen toimittamiin tietoihin. Komissio ottaa yhteyttä Espanjan viranomaisiin lisätietojen saamiseksi ja sen varmistamiseksi, että kaikki tarvittavat toimenpiteet tilanteen uusiutumisen estämiseksi on toteutettu.